প্রেসিডেন্সি বিশ্ববিদ্যালয়ে বসতে চলেছে ‘জেন্ডার মেলা’। এই মেলায় তৃতীয় লিঙ্গের অনেক প্রতিনিধি শোনাবেন নবীন থেকে প্রবীণ হয়ে ওঠার পথে প্রতিনিয়ত লড়াইয়ের অভিজ্ঞতা।
তিনদিন ব্যাপী এই মেলা শুরু হতে চলেছে আগামী সোমবার। মেলার আয়োজক একটি নারী অধিকার সংগঠন এবং প্রেসিডেন্সি বিশ্ববিদ্যালয়ের পড়ুয়াদের একটি সংগঠন।
অংশগ্রহণকারী স্বেচ্ছাসেবী সংগঠনের কর্মকর্তা সোমা রায় জানান, তৃতীয় লিঙ্গের প্রতিনিধিদের অধিকার আন্দোলনে কলেজ-বিশ্ববিদ্যালয়ের ছাত্র এবং শিক্ষকদের যুক্ত করা ‘জেন্ডার মেলা’র অন্যতম উদ্দেশ্য। এই মেলায় প্রদর্শিত হবে তথ্যচিত্র। স্বাধীনতার ৭২ বছর পর সমাজে তৃতীয় লিঙ্গের প্রতিনিধিদের অবস্থান নিয়ে সেমিনারেরও আয়োজন করা হবে। ‘হেল্‌থ অ্যান্ড জেন্ডার’ শীর্ষক আলোচনাসভাও হবে। সোমার কথায়, ‘‘শহরের শিক্ষা প্রতিষ্ঠানগুলিতে ট্রান্সজেন্ডারদের অধিকারের বিষয় নিয়ে যাতে চর্চা হয়, তার চেষ্টা করছি। প্রেসিডেন্সির পড়ুয়াদের প্রতিনিধিদের সঙ্গে বিষয়টি নিয়ে আলোচনার সময় তাঁরা ওই বিষয়ে আগ্রহ প্রকাশ করেছিলেন।’’ 
প্রেসিডেন্সির পড়ুয়াদের ওই সংগঠনের সম্পাদক আলোকপর্ণা মুখোপাধ্যায় বলেন, ‘‘মেলায় বিভিন্ন কর্মসূচি থাকবে। সৃষ্টিধর্মী লেখা, পোস্টার পেন্টিং, ইন্টার কলেজ পেপার প্রেজেন্টেশন হবে। বাইরের কয়েকটি সংস্থাও ওই মেলায় অংশগ্রহণ করবে। তৃতীয় লিঙ্গের প্রতি বঞ্চনার বিষয়টি নিয়ে সচেতনতা গড়ে তোলাই মেলার উদ্দেশ্য।’’
তৃতীয় লিঙ্গের অধিকার আন্দোলনের সঙ্গে শিক্ষা প্রতিষ্ঠানগুলিকে যুক্ত করার সংগঠিত উদ্যোগ আগে তেমন একটা চোখে পড়েনি। আলোকপর্ণা বলেন, ‘‘ইতিমধ্যেই শহরের বেশ কয়েকটি কলেজের পড়ুয়ারা জেন্ডার মেলায় বিভিন্ন বিভাগে অংশগ্রহণ করবেন। প্রেসিডেন্সি বিশ্ববিদ্যালয়ের অধ্যাপকেরা ছাড়াও বিভিন্ন কলেজ এবং বিশ্ববিদ্যালয়ের অধ্যাপকেরাও মেলায় থাকবেন। তৃতীয় লিঙ্গের এমন অনেকে রয়েছেন, যাঁরা কোনওদিন প্রচারের আলোয় আসেননি। তাঁদের অনেকে 
মেলায় আসবেন।’’
মালদহ-কোচবিহারের মতো দূরের জেলাগুলি থেকে তৃতীয় লিঙ্গের প্রতিনিধিরা মেলায় স্টল দেবেন। তাঁদের তৈরি নানান সামগ্রী সেখানে বিক্রি হবে।